Dan predsjednika: Živi Lincoln (17/2/03) - 2003-02-12
Za mnoge na američkom Jugu, naslijeđe Abrahama Lincolna još je uvijek živo i vrlo traumatično - tvrdi Adam Braver, autor romana "Ratovi
12. veljače 1809. godine rođen je Abraham Lincoln, američki predsjednik koji je ukinuo ropstvo i proveo Sjedinjene Države kroz građanski rat. Taj je rat postao toliko povezan s imenom predsjednika Lincolna da ga mnogi i nazivaju "Lincolnov rat". Tim se nazivom poslužio i pisac Adam Braver koji se pozabavio mnogim bitkama s kojima se Abraham Lincoln morao ponijeti i na osobnom i na političkom planu, nazvavši svoju knjigu "Ratovi gospodina Lincolna: roman u trinaest pripovjedaka". Imenom Abrahama Lincolna nazvana su sveučilišta i gradovi, njegovo se lice pojavljuje na novčanici od pet dolara, a turisti redovito obilaze ogromni spomenik u njegovu počast, u Washingtonu. Adam Braver je odrastao čitajući povijesne pripovjetke i romane posvećene životu tog cijenjenog i voljenog predsjednika. Kada je i sam postao pisac, učinilo mu se da bi Lincoln bio i idealni lik beletrističke proze. "Bio je vrlo hrabar, ima je izrazito jaku osobnost. Ali, isto tako, oko njega i s njim bilo je toliko mnogo sukoba, koji su harali i njegovim privatnim i profesionalnim životom. To se još dodatno povezalo s time da sam oduvijek bio fasciniran sukobom privatnog i javnog života slavnih osoba. Uvijek me zanimalo kako ljudi uspijevaju pomiriti svoju javnu ličnost s onime što duboko u sebi osjećaju." Knjiga "Ratovi gospodina Lincolna" se bavi posljednjim danima Lincolnova predsjednikovanja, te dostiže vrhunac atentatom na predsjednika, 1865. godine. Ali, te priče obuhvaćaju njegov čitav život. Govori se o depresiji koja ga je mučila, zategnutim odnosima sa suprugom, te, ponajviše, o Lincolnovoj boli i tuzi zbog gubitka sina Willieja, koji je umro kad mu je bilo 12 godina. "Zanimalo me kako se morao osjećati dok je vodio taj brutalni rat, praktički doslovce pred vratima svoje rezidencije, dok je unutra, tek nedavno, umro njegov sin. Povijest nam govori da su on i Willie bili vrlo bliski i ja ne mogu zamisliti stvaranje i razrađivanje ratnih planova u kojima će i drugi ljudi izgubiti svoju djecu" - kaže Adam Braver. Radnja je ispričana i iz perspektive vojnika, njihovih roditelja, suradnika predsjednika Lincolna, te članova njegove obitelji. Neke govore o ljudima koji Lincolna ne vole ili ga čak i preziru jer ih je "natjerao u rat u koji nisu vjerovali". Tu je čak i priča o Johnu Wilkesu Boothu, simpatizeru Juga, koji je ubio Abrahama Lincolna. Adam Braver kaže da je, kad je počeo pisati svoju knjigu, živio na zapadu Sjedinjenih Država. Na pola knjige preselio se u jugoistočni dio zemlje, u saveznu državu Sjevernu Carolinu. Živeći u području koje je izgubilo građanski rat, stekao je i nove perspektive o predsjedniku Lincolnu. "Kao prvo, nisu ga svi voljeli, niti ga svi doživljavaju kao herojski lik koji je spasio demokraciju i Sjedinjene Države kakve znamo. Još uvijek na Jugu postoji priličan broj ljudi koji upravo njega smatraju odgovornim za sve loše što se dogodilo zemlji. Takvih ljudi ima i danas, kao što ih je - iako znatno više - bilo i prije stotinu i četrdeset godina. Za mene je bilo zanimljivo vidjeti kako je on u tom dijelu zemlje još uvijek svjež u mislima ljudi - na Jugu je čovjek okružen negdašnjim bojištima, okružen je socijalnim pitanjima koja se vuku još od građanskog rata. Na Jugu, to je još uvijek nedavna povijest." I dok se za istraživanje unutrašnjeg života svojih likova u velikoj mjeri poslužio i maštom, Adam Braver je neke svoje postavke posudio iz povijesnih dokumenata. Recimo, neke od priča inspirirane su zapisima koji nagovješćuju da je Lincoln imao problematičan odnos sa svojim ocem, druge - pravim izvješćem s autopsije nakon atentata. Nakon što je, međutim, stvorio svoj vlastiti lik Abrahama Lincolna, sa svim njegovim manama i vrlinama, Adam Braver priznaje da mu je bilo teško vratiti se na stari doživljaj Lincolna samo kao štovanog državnika.